CELEX: 62021TN0393
Language: lv
Date: 2021-07-05 00:00:00
Title: Lieta T-393/21: Prasība, kas celta 2021. gada 5. jūlijā – Max Heinr. Sutor/VNV

30.8.2021   
            
            
               LV
            
            
               Eiropas Savienības Oficiālais Vēstnesis
            
            
               C 349/43
            
         
      Prasība, kas celta 2021. gada 5. jūlijā – Max Heinr. Sutor/VNV
      (Lieta T-393/21)
      (2021/C 349/59)
      Tiesvedības valoda – vācu
      
         Lietas dalībnieki
      
      
         Prasītāja: Max Heinr. Sutor OHG (Hamburga, Vācija) (pārstāvji: A. Glos, M. Rätz un T. Kreft, advokāti)
      
         Atbildētāja: Vienotā noregulējuma valde (VNV)
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  atcelt Vienotā noregulējuma valdes 2021. gada 14. aprīļa lēmumu par ex ante iemaksām Vienotajā noregulējuma fondā par 2021. gadu (Lieta SRB/ES/2021/22), ciktāl tas skar prasītāju, ieskaitot lēmumu paskaidrojošo atbildētājas 2021. gada 14. aprīļa paziņojumu par prasītāju saistībā ar aprēķina datiem attiecībā uz ex ante iemaksām 2021. gadam Vienotajā noregulējuma fondā (Lieta SRB/ES2021/24);
               
            
                  —
               
               
                  piespriest atbildētājai atlīdzināt tiesāšanās izdevumus.
               
            
         Pamati un galvenie argumenti
      
      Prasība ir pamatota ar šādiem pamatiem.
      
                  1.
               
               
                  Pirmais prasības pamats: Deleģētās regulas (ES) 2015/63 (1) 5. panta 1. punkta e) apakšpunkta pārkāpums, jo atbildētāja no banku nodevas 2021. gadam nav izslēgusi prasītājas fiduciāri pārvaldītos klientu līdzekļus. Deleģētās regulas (ES) 2015/63 5. panta 1. punkta e) apakšpunkts esot vismaz atbilstoši jāpiemēro šādiem no maksātnespējas pasargātiem līdzekļiem.
               
            
                  2.
               
               
                  Otrais prasības pamats: samērīguma principa pārkāpums atbilstoši Regulas (ES) Nr. 806/2014 (2) 70. panta 2. punkta otrajai daļai, to skatot kopsakarā ar Eiropas Parlamenta un Padomes Direktīvas 2014/59/ES (3) 103. panta 7. punktu, jo ar lēmumu, tikai un vienīgi pamatojoties uz prasītājas bilancē norādītajām bezriska fiduciārajām saistībām, ir noteikta aptuveni 100 reizes augstāka bankas nodeva.
               
            
                  3.
               
               
                  Trešais prasības pamats: vienlīdzīgas attieksmes principa pārkāpums, jo ar lēmumu pret prasītāju tiek pausta nevienlīdzīga attieksme salīdzinājumā ar kredītiestādēm, kuru valsts grāmatvedības standartos netiek prasīts uzrādīt fiduciārās saistības vai kuras atskaitās saskaņā ar SFPS, kā arī brokeru sabiedrībām, kuras pārvalda klientu naudu, bez jebkāda objektīva pamatojuma.
               
            
                  4.
               
               
                  Ceturtais pamats: Eiropas Savienības Pamattiesību hartas (turpmāk tekstā – “Harta”) 16. panta pārkāpums, jo bezriska fiduciāro saistību iekļaušana aprēķina bāzē prasītājas bankas nodevas 2021. gadam paaugstināšanai noved pie rādītāja 100, un šāda iejaukšanās vispār nav pamatota.
               
            
                  5.
               
               
                  Piektais prasības pamats: LESD 49. panta, to skatot kopsakarā ar LESD 54. pantu, pārkāpums, jo ar lēmumu ir ierobežota prasītājas brīvība veikt saimniecisko darbību dalībvalstī, kura ir tās galvenā uzņēmējdarbības atrašanās vieta, turklāt šāds ierobežojums esot nesamērīgs un prasītāja tiekot diskriminēta salīdzinājumā ar kredītiestādēm citās dalībvalstīs.
               
            
                  6.
               
               
                  Sestais prasības pamats: Deleģētās regulas (ES) 2015/63 17. panta 3. un 4. punkta pārkāpums, jo atbildētāja, nosakot par 2021. gadu maksājamo summu, neesot ņēmusi vērā prasītājas vēlāk par 2018.–2020. iemaksu gadiem pārskatītos datus un līdz ar to atbilstoši neesot samazinājusi iemaksu par 2021. gadu.
               
            
                  7.
               
               
                  Septītais prasības pamats: tiesību tikt uzklausītam neievērošana saskaņā ar Hartas 41. panta 1. punktu un 2. punkta a) apakšpunktu, jo prasītajai faktiski esot noteikts vien 3 dienu termiņš, lai konsultāciju ceļā pārbaudītu individuāla paziņojuma par bankas nodevas 2021. gadam paaugstināšanu projektu un nosūtītu komentārus atbildētājai.
               
            
                  8.
               
               
                  Astotais pamats: Hartas 41. panta 1. punkta un 2. punkta c) apakšpunkta, kā arī LESD 296. panta otrās daļas pārkāpums, jo prasītāja ar apstrīdētā lēmuma pamatojuma palīdzību neesot spējīga pārbaudīt savas iemaksas apmēru.
               
            
                  9.
               
               
                  Devītais prasības pamats: tiesību uz efektīvu tiesību aizsardzību saskaņā ar Hartas 47. panta pirmo daļu neievērošana, jo pamatojums prasītājai nerada iespēju izvērtēt to, vai ir lietderīgi vērsties kompetentā tiesā.
               
            
                  10.
               
               
                  Desmitais prasības pamats (pakārtoti): Deleģētās regulas (ES) 2015/63 4.–7. panta, 9. panta, kā arī I pielikuma spēkā neesamība, jo savstarpēji atkarīgo iemaksu un trešo personu konfidenciālo datu izmantošanas dēļ atbildētājai tiek noteikts pienākums pieņemt lēmumu, kas ir pretrunā pienākumam norādīt pamatojumu.
               
            
                  11.
               
               
                  Vienpadsmitais prasības pamats (pakārtoti): Deleģētās regulas (ES) 2015/63 4.–7. panta, 9. panta, kā arī I pielikuma spēkā neesamība, jo nav ievērota prasība par tiesībām uz efektīvu tiesību aizsardzību saskaņā ar Hartas 47. panta pirmo daļu.
               
            
                  12.
               
               
                  Divpadsmitais prasības pamats (pakārtoti): aprēķina bāzes spēkā neesamība saskaņā ar Deleģētās regulas (ES) 2015/63 14. panta 2. punktu, to skatot kopsakarā ar 3. panta 11. punktu, jo ir pārkāpts Direktīvas 2014/59/ES 103. panta 7. punkts un vienlīdzīgas attieksmes princips.
               
            
                  13.
               
               
                  Trīspadsmitais prasības pamats (pakārtoti): aprēķina bāzes spēkā neesamība saskaņā ar Deleģētās regulas (ES) 2015/63 14. panta 2. punktu, to skatot kopsakarā ar 3. panta 11. punktu, jo ir pārkāpts Hartas 16. pants.
               
            
                  14.
               
               
                  Četrpadsmitais prasības pamats (pakārtoti): aprēķina bāzes spēkā neesamība saskaņā ar Deleģētās regulas (ES) 2015/63 14. panta 2. punktu, to skatot kopsakarā ar 3. panta 11. punktu, jo ir pārkāpts LESD 49. pants, to skatot kopsakarā ar 54. pantu.
               
            
         (1)  Komisijas Deleģētā regula (ES) 2015/63 (2014. gada 21. oktobris), ar ko Eiropas Parlamenta un Padomes Direktīvu 2014/59/ES papildina attiecībā uz ex ante iemaksām noregulējuma finansēšanas mehānismos (OV 2015, L 11, 44. lpp.).
      
         (2)  Eiropas Parlamenta un Padomes Regula (ES) Nr. 806/2014 (2014. gada 15. jūlijs), ar ko izveido vienādus noteikumus un vienotu procedūru kredītiestāžu un noteiktu ieguldījumu brokeru sabiedrību noregulējumam, izmantojot vienotu noregulējuma mehānismu un vienotu noregulējuma fondu, un groza Regulu (ES) Nr. 1093/2010 (OV 2014, L 225, 1. lpp.).
      
         (3)  Eiropas Parlamenta un Padomes Direktīva 2014/59/ES (2014. gada 15. maijs), ar ko izveido kredītiestāžu un ieguldījumu brokeru sabiedrību atveseļošanas un noregulējuma režīmu un groza Padomes Direktīvu 82/891/EEK un Eiropas Parlamenta un Padomes Direktīvas 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/ES, 2012/30/ES un 2013/36/ES, un Eiropas Parlamenta un Padomes Regulas (ES) Nr. 1093/2010 un (ES) Nr. 648/2012 (OV 2014, L 173, 190. lpp.).